1. ปัจจัยความเสี่ยง

1.  ความเสี่ยงในด้านการจัดหาพื้นที่เช่าสำหรับขยายสาขาใหม่และรักษาพื้นที่เช่าสำหรับสาขาเดิม

  เนื่องด้วยทำเลที่ตั้งของสาขาเป็นปัจจัยแห่งความสำเร็จในการดำเนินธุรกิจร้านอาหาร
  ประกอบกับสภาวะการแข่งขันที่รุนแรงในธุรกิจร้านอาหารในปัจจุบัน
  ส่งผลให้เกิดข้อจำกัดต่อผู้ประกอบการในการแสวงหาพื้นที่ขยายสาขาใหม่ที่มุ่งเน้นการเช่าพื้นที่ในห้างสรรพสินค้าในแหล่งชุมชน
  เนื่องจาก
  ผู้ประกอบการห้างสรรพสินค้าจะเลือกร้านค้าหลากหลายประเภทเข้ามาเสริมความต้องการของลูกค้าของห้างฯ
  ดังนั้น หากห้างฯ ใดที่มีร้านอาหารประเภทเดียวกันกับร้านอาหารของบริษัทฯ
  ก็อาจส่งผลให้บริษัทฯ ไม่สามารถขยายสาขาใหม่ในห้างฯ แห่งนั้นได้
  แต่ด้วยชื่อเสียงการดำเนินธุรกิจที่ดีของบริษัทฯ และความนิยมของลูกค้าในร้านอาหารของ
  “โออิชิ” ทำให้ส่วนใหญ่บริษัทฯ จะได้รับเชิญให้จองพื้นที่ล่วงหน้ากับห้างฯ ก่อนที่ห้างฯ
  จะเปิดดำเนินการ ทำให้บริษัทฯ สามารถทำการจัดหาพื้นที่สาขาใหม่ได้ตามเป้าหมาย
  ประกอบกับนโยบายการขยายสาขาใหม่ในพื้นที่ต่างจังหวัดที่สำคัญๆ
  ด้วยระบบแฟรนไชส์ทำให้บริษัทฯสามารถลดความเสี่ยงในเรื่องการจัดหาทำเลการขยายสาขาได้ทางหนึ่ง

  โดยปกติธุรกิจลักษณะของสัญญาเช่าพื้นที่จะเป็นสัญญาเช่าระยะสั้น 3
  ปีและสามารถต่ออายุสัญญาเช่าได้อีก 3 ปี และในปี 2548 - 2549
  สัญญาเช่าส่วนใหญ่ของบริษัทฯ ที่มีจะหมดอายุลง บริษัทฯ
  มีความเสี่ยงที่จะไม่ได้รับการต่ออายุสัญญาเช่า หรืออาจมีการปรับอัตราค่าเช่าเพิ่มสูงขึ้น
  ซึ่งบริษัทฯ ประเมินว่าบริษัทฯ จะสามารถขอต่อสัญญาได้
  เนื่องด้วยการปฏิบัติตามเงื่อนไขของสัญญาเช่าเป็นอย่างดีตลอดมา

2.  ความเสี่ยงต้นทุนจากการเสื่อมสภาพของวัตถุดิบและผลิตภัณฑ์

  เนื่องจากในการดำเนินธุรกิจร้านอาหารนั้น บริษัทฯ ให้ความสำคัญกับคุณภาพ
  ความสดใหม่ของของวัตถุดิบและผลิตภัณฑ์เป็นหลักสำคัญ มากกว่าร้อยละ 50
  ของวัตถุดิบและผลิตภัณฑ์ ได้แก่ เนื้อสัตว์ อาหารทะเล ผัก ผลไม้ และขนมปัง มีอายุการใช้งาน
  การบริโภค และการเก็บรักษาสั้น จึงอาจส่งผลกระทบต่อต้นทุนการผลิต
  และความสามารถในการแข่งขันของผู้ประกอบการร้านอาหารได้
  หากขาดการบริหารจัดการและควบคุมการใช้วัตถุดิบอย่างมีประสิทธิภาพ ทั้งนี้
  เพื่อลดความเสี่ยงทางด้านต้นทุนจากการเสื่อมสภาพ
  และเพื่อรักษาความสดใหม่ของวัตถุดิบและผลิตภัณฑ์ บริษัทฯ
  ได้กำหนดนโยบายการจัดซื้อและการบริหารจัดการสินค้าคงคลัง ด้วยการสั่งซื้อในลักษณะวันต่อวัน
  ในจำนวนที่พอเพียงและจัดเก็บในห้องเย็นรักษาอุณหภูมิเพื่อลดการเสื่อมสภาพของวัตถุดิบ
  และมีระบบการควบคุมสต๊อกแบบ First-In-First-Out (FIFO)
  และทำฉลากระบุวันที่เพื่อให้ง่ายต่อการนำเข้าสู่กระบวนการผลิต
  สำหรับผลิตภัณฑ์ที่ต้องการความสดใหม่วันต่อวัน บริษัทฯ
  ได้กำหนดให้แต่ละสาขาดำเนินการตรวจสอบความต้องการของผลิตภัณฑ์แต่ละประเภทเพื่อใช้ในการวางแผนการผลิตให้สอดคล้องกับความต้องการของผู้บริโภคในแต่ละวัน
  รวมทั้งได้ดำเนินกลยุทธส่งเสริมการขายเพื่อระบายสินค้าดังกล่าวอีกด้วย

  นอกจากนั้น บริษัทฯ ได้จัดจ้างบริษัท ฮาวี ฟูด เซอร์วิสเซส (ประเทศไทย) จำกัด -
  บริษัทชั้นนำในการบริหารจัดการการจัดส่ง การเก็บรักษา และการกระจายวัตถุดิบ –
  ให้เป็นผู้ดำเนินการกระจายสินค้าสู่ร้านค้าในเครือ และควบคุมการบริหารจัดการสินค้าคงคลัง
  ประเภทสินค้าแช่งแข็ง และของแห้งให้แก่บริษัทฯ
  ซึ่งการดำเนินการดังกล่าวจะส่งผลให้บริษัทฯ
  สามารถควบคุมต้นทุนจากการเสื่อมสภาพวัตถุดิบและต้นทุนในการเก็บรักษาสินค้าได้อีกทางหนึ่งด้วย
  อย่างไรก็ตาม ในปัจจุบันบริษัทฯ
  ได้บริหารจัดการควบคุมอัตราการสูญเสียของสินค้าที่เหลือจากการขายให้อยู่ในระดับเฉลี่ยประมาณร้อยละ
  5 ซึ่งเป็นนโยบายของบริษัทฯ

3.  ความเสี่ยงด้านความผันผวนของราคาวัตถุดิบ

  ความผันผวนของราคาวัตถุดิบส่งผลกระทบโดยตรงต่อต้นทุนการผลิตและผลการดำเนินงานของบริษัทฯ
  เนื่องจากบริษัทฯ
  ไม่สามารถปรับราคาขายสินค้าให้สอดคล้องกับราคาวัตถุดิบที่ผันผวนได้อย่างสม่ำเสมอ ดังนั้น
  บริษัทฯ จึงมีนโยบายในการจำกัดความเสี่ยงดังกล่าวด้วยการทำสัญญาตกลงราคา คุณภาพ
  และปริมาณซื้อวัตถุดิบล่วงหน้ากับผู้จัดจำหน่าย และผู้จัดจำหน่ายจะจัดส่งสินค้าให้แก่บริษัทฯ
  ตามรายการสั่งของเป็นครั้งๆ จนครบจำนวนตามสัญญา เช่น การสั่งซื้อเนื้อสัตว์
  การสั่งซื้ออาหารทะเลจากต่างประเทศ และวัตถุดิบที่เป็นอาหารสำเร็จรูป เป็นต้น นอกจากนี้
  บริษัทฯ ยังได้ใช้กลยุทธการออกรายการอาหารที่หลากหลาย
  เพื่อกระตุ้นและจูงใจให้ผู้บริโภคเลือกรับประทานอาหารที่มีความหลากหลาย
  ทำให้ต้นทุนสินค้ามีการกระจายตัว
  รวมถึงการบริหารต้นทุนวัตถุดิบและราคาอาหารให้มีความสัมพันธ์ในเชิงกำไร
  และลดปริมาณการผลิตหรือยกเลิกการผลิตในรายการอาหารที่มีต้นทุนวัตถุดิบสูงแต่ยอดขายต่ำ
  เป็นต้น ดังนั้น จากการดำเนินงานที่ผ่านมาบริษัทฯ
  จึงไม่ได้รับผลกระทบจากการผันผวนของราคาวัตถุดิบอย่างมีนัยสำคัญ

4.  ความเสี่ยงจากการสั่งซื้อบรรจุภัณฑ์จากผู้จัดจำหน่ายที่มีอยู่น้อยราย

  การประกอบธุรกิจเครื่องดื่มชาเขียว ต้นทุนการผลิตที่สำคัญประกอบด้วย บรรจุภัณฑ์ ประเภทกล่อง
  UHT และขวด PET แบบ Hot Filled พร้อมฝาเกลียว
  สัดส่วนของต้นทุนการผลิตดังกล่าวคิดเป็นสัดส่วนประมาณร้อยละ 53 ของต้นทุนการผลิตทั้งหมด
  ซึ่งในปัจจุบันบริษัทฯ มีการสั่งซื้อบรรจุภัณฑ์ประเภทกล่อง UHT จากผู้ผลิตที่มีอยู่รายเดียวในตลาด
  และประเภทขวด PET จากผู้ผลิตที่มีอยู่สองรายในตลาด ด้วยข้อจำกัดดังกล่าวบริษัทฯ
  ได้หาทางเลือกเตรียมพร้อมไว้เพื่อลดความเสี่ยงทางธุรกิจ
  ด้วยการแสวงหาผู้ผลิตรายอื่นที่มีคุณภาพสินค้าและราคาเทียบเท่า เช่น ขวด PET แบบ Hot
  Filled ที่มีผู้ผลิตอยู่ในประเทศไต้หวัน และประเทศจีน
  ซึ่งเมื่อพิจารณาคุณภาพและประเมินต้นทุนรวมค่าขนส่งและระยะเวลาการจัดส่งแล้วพบว่าอยู่ในวิสัยที่สามารถจะเลือกใช้ได้หากจำเป็น
  และเนื่องจากการใช้ขวดประเภทนี้มีแนวโน้มจะเพิ่มขึ้นในอนาคต 1-2 ปีข้างหน้า
  ทำให้อาจมีผู้ผลิตรายใหม่สนใจเข้ามาลงทุน
  ซึ่งจะทำให้ความเสี่ยงจากการพึ่งพาผู้ผลิตน้อยรายลดลงได้
  และจากประสบการณ์การสั่งซื้อบรรจุภัณฑ์ที่ผ่านมาบริษัทฯ
  มีการวางแผนการสั่งซื้อและการจัดส่งที่ดีและต่อเนื่องร่วมกับผู้ผลิตรายปัจจุบันทำให้ไม่เกิดปัญหาในการดำเนินงาน

  อย่างไรก็ตาม ในปัจจุบัน บริษัทฯ ทำสัญญากับผู้ผลิตขวด PET
  รายหนึ่งในสองรายดังกล่าวให้เข้ามาดำเนินการจัดตั้งสายการผลิตขวด PET
  และเชื่อมต่อกับสายการผลิตเครื่องดื่มของบริษัทฯ โดยตรง ในบริเวณโรงงานของบริษัทฯ
  ที่นิคมอุตสาหกรรมนวนคร เพื่อลดต้นทุนการขนส่ง
  และลดความเสี่ยงของการขาดแคลนขวดในการผลิต
  โดยผู้ผลิตขวดดังกล่าวตกลงที่จะผลิตและขายขวดให้กับบริษัทฯ
  ด้วยกำลังการผลิตของเครื่องจักรที่นำมาติดตั้งไว้ที่โรงงานของบริษัทฯ ทั้งหมด แต่หากบริษัทฯ
  ไม่สามารถผลิตเครื่องดื่มที่บรรจุในขวด PET ได้ด้วยสาเหตุอะไรก็ตาม
  ผู้ผลิตขวดรายนี้จะสามารถขายขวด PET ให้กับลูกค้ารายอื่นได้แต่ต้องทำการผลิตให้กับบริษัทฯ
  เป็นอันดับแรก

5.  ความเสี่ยงจากการพึ่งพิงบริษัทผู้จัดจำหน่ายรายใหญ่

  ปัจจุบันบริษัทฯ ได้ทำสัญญาระยะเวลา 5 ปีว่าจ้างบริษัท ดีทแฮล์ม จำกัด
  ให้เป็นผู้จัดจำหน่ายและการกระจายสินค้าเครื่องดื่มชาเขียวเข้าสู่ช่องทางการจัดจำหน่ายประเภทต่างๆ
  ได้แก่ ห้างสรรพสินค้า ร้านค้าปลีกสะดวกซื้อ(Convenient Store) ร้านค้าปลีกสมัยใหม่
  (Modern Trade) สถานีปั้มน้ำมัน มินิมาร์ท ซุปเปอร์มาเก็ต และ
  ดิสเค้าท์สโตร์ เป็นต้น โดยสัญญาดังกล่าวสามารถขยายเวลาออกไปได้อย่างต่อเนื่อง ครั้งละ 3
  ปี หากไม่มีคู่สัญญาฝ่ายใดฝ่ายหนึ่งแจ้งบอกเลิกสัญญา ทั้งนี้ บริษัทฯ
  ได้ประเมินศักยภาพของดีทแฮล์มแล้วพบว่า
  ดีทแฮล์มเป็นผู้จัดจำหน่ายที่มีประสบการณ์ยาวนานและมีความชำนาญสูงในการทำตลาดและการขายให้กับสินค้า
  มีระบบและช่องทางการกระจายสินค้าทั่วถึงทุกช่องทางจนถึงผู้บริโภคการกระจายสินค้าผ่านบริษัทผู้จัดจำหน่ายจะครอบคลุมทั้งร้านค้าปลีกและร้านค้าส่ง
  และในปี 2547 สัดส่วนยอดขายผ่านดีทแฮล์มคิดเป็นประมาณร้อยละ 72
  ของยอดขายเครื่องดื่มชาเขียวทั้งหมด
  ด้วยนโยบายดังกล่าวอาจจะประเมินเป็นความเสี่ยงของบริษัทฯ
  ในการพึงพิงบริษัทผู้จัดจำหน่ายรายใหญ่
  หากบริษัทผู้จัดจำหน่ายรายนี้ไม่สามารถดำเนินการกระจายสินค้าให้แก่บริษัทฯ
  ได้ตามเป้าหมายยอดขายที่ได้ตกลงไว้ แต่ด้วยชื่อเสียงและศักยภาพการทำตลาดของดีทแฮล์ม
  และผลการกระจายสินค้าที่ทั่วถึงในปัจจุบัน บริษัทฯ
  มีความเชื่อถือมั่นว่าดีแฮล์มจะสามารถดำเนินการกระจายสินค้าให้กับบริษัทฯ
  ได้ตรงตามเป้าหมายที่ได้ตกลงร่วมกันไว้

  อย่างไรก็ตาม เพื่อเป็นการป้องกันความเสี่ยงนี้ บริษัทฯ
  ได้ดำเนินกลยุทธทำตลาดด้วยทีมงานการตลาดของบริษัทฯ โดยการกระจายสินค้าตรงสู่ผู้บริโภค
  ผ่านช่องทางร้านค้าและร้านอาหารทั่วไป และร้านอาหารในกลุ่ม “โออิชิ”
  รวมทั้งการทำตลาดกับร้านค้าย่อยในแต่ละพื้นที่ที่บริษัทฯ ประเมินว่าเป็นตลาดที่มีศักยภาพ
  ทำให้บริษัทฯ สามารถลดการพึ่งพิงได้ระดับหนึ่ง
  อีกทั้งเป็นประโยชน์ในการติดตามและรับทราบความต้องการของลูกค้าด้วยอีกประการหนึ่ง
  ที่สามารถช่วยสร้างยอดขายเครื่องดื่มชาเขียวของบริษัทฯ ได้